Greetings from the Shore

Greetings from the Shore er en amerikansk romantisk coming-of-age filmkomedie fra 2007 regissert av Greg Chwerchak. Manuset ble skrevet av Gabrielle Berberich og Greg Chwerchak. Norske Lars Arentz-Hansen spiller rollen som Lars Ramkildestrom.

Filmen har blitt vist på over 60 festivaler og vunnet mer enn 20 priser. Den ble frigjort for visning i begrenset omfang på amerikanske kinoer 12. september 2008.

Filmens handling er lagt til New Jerseys kyst, og der ble også filmen spilt inn, hovedsakelig i Lavallette.

Handling 
Fremdeles i sjokk etter farens død tilbringer ei ung jente en siste sommer på Jersey Shore før hun skal begynne på college. Når jentas planer bryter sammen snubler hun inn i en mystisk verden med russiske sjømenn, gambling med høye innsater og uventet kjærlighet.

Rolleliste (i utvalg) 
 Kim Shaw - Jenny Chambers
 Paul Sorvino - Catch Turner
 David Fumero - Benicio Aceveda
 Jay O. Sanders - Commodore Callaghan
 Andrew Shaifer - Flip Dooley
 Lars Arentz-Hansen - Lars Ramkildestrom
 Gideon Emery - Sasha Mientkiewicz
 Ron Geren - Christos Zazavich
 Cristin Milioti - Didi

Mottakelse  
Filmkritikeren Neil Genzlinger i The New York Times var kritisk til skuespillernes erfaring og skrev: «Problemet med å ha en skuespiller med et stort navn i en liten film er at han har en tendens til å framheve den manglende erfaringen til noen av de andre skuespillerne. Det er den effekten som Paul Sorvino har i Greetings from the Shore [...] Han får Ms. Shaw og noen av de andre medlemmene av rollebesetningen til å se ut som amatører. Regissøren Greg Chwerchak (som også er kreditert som medforfatter) hjelper ikke til. Han lar flere birollefigurer bli forslitte klisjéer som tramper ihjel den váre historien».

Filmanmelderne Frederic og Mary Ann Brussat på nettbaserte Spirituality & Practice diskuterte filmens grunnleggende tema: «Jennys sommer lærer henne å gå med strømmen når hennes livsplan blir kullkastet. Hun lærer også at universet er skrudd sammen på en slik fordelaktig måte at når en dør blir stengt så blir et vindu åpnet».

Kritikeren David Hiltbrand likte filmen og skrev: «Det er en sjablongpreget og kjent intrige, Jersey Girl-versjonen av The Flamingo Kid. Men den utvikler seg knirkefritt, takket være Greg Chwerchaks fokuserte regi. Og vannet nede på øya Barnegat Inlet ser merkelig nok idyllisk ut på film. Greetings from the Shore er velspilt, også av nykommeren Shaw, som har en sjarmerende storøyd uskyldighet som påminner om en ung Meg Ryan. Dette er en to lommetørklærs tåreperse som egentlig ikke fortjener sine tårer. Men det er ikke desto mindre en søt liten film».

Merknad 
I AFI Catalog of Feature Films er kun Gabrielle Berberich oppgitt som produsent. De andre produsentene og produksjonslederne er oppgitt i IMDB.com.

Referanser

Eksterne lenker 
 
 Greetings from the Shore i AFI Catalog of Feature films

Romantiske filmer fra USA
Filmer fra 2007